El Parlamento del Cànada el ze ła rama lejislativa del goerno canadeze co sede a Parliament Hill de Otawa, inte l'Ontario. Formalmente, el ze fazesto dal Senato e da ła Càmara dei Comuni. El Sovran el ze raprezentà dal Goernatore Zenerałe del Cànada, che el nòmena i 105 menbri de ła camara alta, o sia el Senato, drio łe racomandasion del Primo Ministro del Cànada. I 308 menbri de ła camara basa, corispondente a ła Càmara dei Comuni, i ze ełezesti diretamente dal pòpoło; un menbro el raprezenta un distreto ełetorałe. La Càmara dei Comuni ła ze ła rama domenante del Parlamento. El Senato el se opone raramente a ła vołontà de ła Càmara dei Comuni. Le responsabiłità del sovran e del goernatore zenerałe łe ze meramente serimoniałi, siben che tecnegamente i gàpia "poderi de reserva" traverso i cuałi i połe far decader el goerno e indir nove ełesion. El Primo Ministro e el Gabineto i ga da mantegnere el pozo de ła majoransa dei menbri de ła Camara dei Comuni par poder goernare.